السينيما (من الفرنساوى: Cinéma, من اصل يونانى: κινῆμα, -ατος حركه) مكان و عادة بيكون مبنى لعرض "الافلام" او الرسوم المتحركة (كارتون/أنيميشن). السينيما (واحيانًا "السينما" وباللهجة الدارجة قوي "السيما") كلمة بيستخدمها الناس علشان يوصفوا مكان عرض الافلام او الرسوم المتحركة. فالمبنى اللى فيه كراسي للجمهور وشاشات كبيرة او صغيرة بنسميه سينيما وكمان الاماكن المفتوحة اللى فيها نفس الحاجة بنسميها سينيما او بالتحديد السينما الصيفي. معظم السينيمات تجارية بتقدم الافلام لكل الناس، اللى بيقدروا يحضروا العرض لما يشتروا تذكرة. السينيمات التجارية عادةً بيكون فيها جهاز عرض للافلام الـ35 مم، ودلوقت فيه سينيمات مجهزة لعرض الافلام الديجيتال، او الثري دي او الآي ماكس. فيلم الـ3 أبعاد (ثري دي) هو نظام لعرض الفيلم بصورة مجسمة كأن فيه بُعد تالت. السينيما اللى بتعرض افلام ثري دي بتقدم للجمهور نضارات مخصوصة للفرجة عالفيلم. جهار العرض بيعرض صورتين واحدة للعين اليمين وواحدة للعين الشمال ورا بعض علشان يوهم الناس بان فيه بُعد تالت. والنضارات ضرورية علشان تركِّب الصورة اليمين على الصورة الشمال. فى سنة 2009 ، بن الترز [Ben Walters] قال ان السينيمات مهتمة قوي بعرض الافلام الثري دي اكتر من الافلام العادية علشان جمهور السينما بيفضلها اكتر وايرادات الشباك بتزيد قوي.